DÔVODOVÁ SPRÁVA

A. Všeobecná časť

Návrh zákona, ktorým sa mení zákon č. 91/2010 Z. z. o podpore cestovného ruchu v znení neskorších predpisov (ďalej len „návrh zákona“) predkladá na rokovanie Národnej rady Slovenskej republiky poslanec Národnej rady Slovenskej republiky Richard Dubovický.
Cieľom návrhu zákona je prispieť k posilneniu činnosti krajských organizácií cestovného ruchu a oblastných organizácií cestovného ruchu, ktoré zohrávajú kľúčovú úlohu pri rozvoji a propagácii regiónov. 
V súčasnosti sú pravidlá pre udeľovanie dotácií Ministerstvom cestovného ruchu a športu SR pre krajské a oblastné organizácie cestovného ruchu nastavené tak, že dotáciu nie je možné použiť na financovanie miezd zamestnancov, ktorí sú zodpovední za realizáciu projektov v regiónoch. Toto obmedzenie výrazne sťažuje možnosť odborného a stabilného personálneho zabezpečenia týchto organizácií, ktoré je kľúčové pre rozvoj cestovného ruchu. Bez zabezpečenia primeraného ohodnotenia zamestnancov nie je možné od organizácií očakávať plnohodnotné plnenie ich úloh a prínos pre regióny.
Navrhujeme preto upraviť pravidlá pre udeľovanie dotácií a to tak, že umožníme tieto prostriedky na úhradu miezd.
Umožnením využitia dotácie aj na financovanie miezd sa vytvoria predpoklady na stabilné a dôstojné fungovanie týchto organizácií. Takáto úprava by im umožnila zabezpečiť kvalitné odborné kapacity a rozvíjať služby, ktoré sú nevyhnutné pre efektívnu podporu cestovného ruchu v regiónoch. V súčasnosti je tento sektor výrazne podfinancovaný, čo sa prejavuje neschopnosťou konkurovať na trhu práce a získať kvalifikovaných odborníkov. 
Predkladaný návrh zákona je v súlade s Ústavou Slovenskej republiky, ústavnými zákonmi  a ostatnými všeobecne záväznými právnymi predpismi Slovenskej republiky, nálezmi Ústavného súdu Slovenskej republiky, medzinárodnými zmluvami a inými medzinárodnými dokumentami, ktorými je Slovenská republika viazaná, ako aj v súlade s právom Európskej únie.
Návrh zákona bude mať pozitívne vplyvy na služby verejnej správy pre občana, pozitívne sociálne vplyvy a nebude mať vplyv na rozpočet verejnej správy, vplyv na životné prostredie, vplyv na podnikateľské prostredie, vplyv na informatizáciu spoločnosti ani vplyv na manželstvo, rodičovstvo a rodinu.












B. Osobitná časť

K čl. I

S cieľom stabilizovať a skvalitniť odborný personál sa vypúšťa pravidlo, že dotáciu nemožno poskytnúť na mzdy zamestnancov žiadateľa o dotáciu. Zároveň už v súčasnosti platí, že spôsob kontroly použitia poskytnutej dotácie je obsiahnutý v zmluve o poskytnutí dotácie a zároveň sa uplatňujú postupy podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov, čo sa bude vzťahovať aj na dotáciu poskytnutú na úhradu miezd.

K čl. II

S prihliadnutím na dĺžku legislatívneho procesu sa navrhuje účinnosť návrhu zákona od 1. novembra 2026.

